ORDE do 13 de maio de 2004 pola que se convocan as bolsas correspondentes a diversas accións de formación de investigadores do programa de Recursos Humanos do Plan Galego de Investigación, Desenvolvemento e Innovación Tecnolóxica para o ano 2004 e se actualizan as bases correspondentes aprobadas pola Orde do 15 de xullo de 2002 (Diario Oficial de Galicia do 24 de xullo).
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 20/05/2004

A orde da Consellería da Presidencia, Relacións Institucionais e Administración Pública do 15 de xullo de 2002, aprobou as bases polas que se rexen as convocatorias de bolsas correspondentes a diversas accións de formación de investigadores do programa de Recursos Humanos do Plan Galego de Investigación, Desenvolvemento e Innovación Tecnolóxica. No artigo 6º desta orde, establécese que as ditas bases teñen vixencia ata a finalización do PGIDIT 2002-2005, e que anualmente a Consellería da Presidencia, Relacións Institucionais e Administración Pública procederá a publicar unha resolución que reabra o prazo de presentación de solicitudes e os créditos asignados a estas, así como aqueles aspectos que se considere necesario actualizar na convocatoria anual.
O Decreto 223/2003, do 11 de abril, polo que se establece a estrutura orgánica da Consellería de Innovación, Industria e Comercio e se distribúe a competencia para o exercicio da potestade sancionadora entre os seus órganos, establece na súa disposición adicional terceira que as referencias que a normativa vixente en materia de investigación e desenvolvemento realiza a Consellería da Presidencia, Relacións Institucionais e Administración Pública e a Secretaría Xeral de Investigación e Desenvolvemento entenderanse efectuadas á Consellería de Innovación, Industria e Comercio e á Dirección Xeral de Investigación e Desenvolvemento, respectivamente.
Na súa virtude, e polo que antecede, esta consellería
DISPÓN:
Primeiro.-Establecer como prazo de presentación de solicitudes para as bolsas correspondentes a diversas accións de formación de investigadores do programa de Recursos Humanos do Plan Galego de Investigación, Desenvolvemento e Innovación Tecnolóxica, exercicio 2004, o período que para cada modalidade se sinala na táboa seguinte, na que se indican ademais os créditos que a cada acción se destinan, se ben, todos eles poderán incrementarse en función das peticións presentadas e de acordo coas dispoñibilidades de créditos:
Anexo
Accións
Partida orzamentaria
Prazo de presentación de solicitudes
Prazo de exposición da lista
Anualidades
de admitidos/exluídos
Ano 2004
Ano 2005
I
Bolsas de prórroga de 3º ciclo
08.05.432A.480.0
cofinanciada con FSE
40 días naturais a partir do día seguinte ao da publicación desta orde no DOG
-------
1.200.000
1.870.000
II
Bolsas predoutorais (novas adxudicacións e 2ª prórroga)
08.05.432A.480.0
cofinanciada con FSE
40 días naturais a partir do día seguinte ao da publicación desta orde no DOG
Do 2 ao 13 de xullo (só para predoutorais de nova adxudicación)
III
Bolsas para estadías
08.05.432A.480.0
cofinanciado con FSE
40 días naturais a partir do día seguinte ao da publicación desta orde no DOG
Do 2 ao 13 de xullo
Segundo.
1. En aplicación do disposto na base 3 do anexo I da Orde do 15 de xullo de 2002, fixar a contía das prórrogas de bolsas de terceiro ciclo, para o curso 2004-2005, en 480 euros brutos mensuais.
2. En aplicación do disposto na base 2.1 da letra A, anexo II, da Orde do 15 de xullo de 2002, fixar a contía das bolsas correspondentes ao programa de bolsas predoutorais da Xunta de Galicia (nova adxudicación, 1ª e 2ª prórroga), para o curso 2004-2005, en 1.100 euros brutos mensuais, se ben esta contía poderá incrementarse nunha liña tendente á homologación con bolsas estatais no caso de existir crédito adecuado e suficiente.
Terceiro.-As bases polas que se rexerán estas axudas son as recollidas na Orde do 15 de xullo de
2002 publicada no DOG do 24 de xullo, coas modificacións que de seguido se indican:
1. Modifícase no anexo I, prórrogas de bolsas para realizar estudos de doutoramento, o punto 2, que queda redactado nos seguintes termos:
«2. Requisitos dos solicitantes.
Poderán solicitar a prórroga aqueles alumnos que resultaron beneficiarios no curso académico anterior a aquel ao que se aplicarán as prórrogas, dunha bolsa de terceiro ciclo, modalidade nova adxudicación, concedida pola Xunta de Galicia, sempre que poidan xustificar un axeitado aproveitamento académico neste período, e estean matriculados durante o curso académico correspondente no segundo ano do bienio de estudos de terceiro ciclo impartido nas universidades de Galicia.».
2. Modifícanse no anexo II, bolsas predoutorais, os epígrafes que a continuación se indican:
-O primeiro parágrafo, finalidade, queda redactado nos seguintes termos:
«Finalidade.
A finalidade principal destas bolsas é o apoio á formación en investigación básica e aplicada daqueles titulados superiores universitarios que desexen realizar a súa tese de doutoramento nun centro de investigación radicado na Comunidade Autónoma de Galicia ou, en casos xustificados, en centros fóra de Galicia.».
-O punto 1 da letra A, requisitos dos solicitantes, queda redactado nos seguintes termos:
«Requisitos dos solicitantes.
Para optar a unha destas bolsas serán necesarios os seguintes requisitos:
a) Cumprir todos os requisitos exixidos para a obtención do título de licenciado, de enxeñeiro ou arquitecto por unha escola técnica superior. Os títulos obtidos no estranxeiro ou en centros universitarios, deberán estar recoñecidos oficialmente. Para os efectos de solicitar unha bolsa, considerarase que o título está recoñecido cando o solicitante acredite ter sido admitido nos programas de doutoramento dunha universidade española.
b) Realizar a tese de doutoramento nun centro de investigación radicado na Comunidade Autónoma de Galicia se ben, en casos excepcionais e debidamente xustificados tendo en conta o interese científico-técnico do proxecto, aqueles que obtiveran o título de licenciado nunha universidade do sistema universitario de Galicia poderán solicitar a bolsa para realizar a súa tese nun centro de fóra da comunidade.
c) Posuír unha media de expediente académico de licenciatura igual ou superior a 1,5, excepto para os estudos técnicos superiores que será de 1,0.
d) Non ter transcorrido máis de tres anos desde a data de finalización dos cursos académicos do programa de doutoramento ao que estea adscrito o solicitante. Admitiranse tamén as solicitudes daqueles que estean matriculados no segundo ano dos ditos estudos no momento de presentar a súa solicitude.
e) O proxecto de tese, segundo o artigo 7 do Real decreto 778/1998, do 30 de abril, polo que se regula o terceiro ciclo de estudos universitarios, a obtención e expedición do título de doutor e outros estudos de posgrao, deberá ter sido aprobado polo consello de departamento antes do 1 de outubro do ano en que se inicia a bolsa.
f) Non ter desfrutado destas bolsas ou outras homologadas a elas en anteriores convocatorias, durante un período dun ano ou superior.
g) Estar en disposición de obter os 32 créditos dos cursos de doutoramento ou o certificado de estu
dos avanzados antes da data de inicio da bolsa (1 de outubro).».
-O punto 2.2 da letra A queda redactado nos seguintes termos:
«Seguro de asistencia médica, que se imputará á mesma aplicación orzamentaria que as bolsas. O seguro de asistencia médica será extensible, de ser o caso, ao cónxuxe e fillo de beneficiarios cando estes carezan de Seguridade Social. Con este fin e de conformidade co establecido no Real decreto 1326/2003, do 24 de outubro, polo que se aproba o Estatuto do bolseiro de investigación, solicitarase a inscrición do Programa de Bolsas Predoutorais da Xunta de Galicia no Rexistro de Bolsas de Investigación recollido no artigo 5 do mencionado real decreto, co obxecto de que os beneficiarios das bolsas predoutorais da Xunta de Galicia (nova adxudicación, 1ª e 2ª prórroga) queden asimilados a traballadores por conta allea para os efectos de inclusión no réxime xeral da Seguridade Social, nos termos e condicións establecidas no seu artigo 6.».
-O punto 4 da letra A queda redactado nos seguintes termos:
«Centros de aplicación e distribución das bolsas.
As bolsas están destinadas á realización da tese de doutoramento en centros de investigación de Galicia, departamentos e institutos universitarios das universidades do sistema universitario de Galicia ou, nos casos debidamente xustificados, doutras universidades.
O número de bolsas predoutorais de nova adxudicación que se convocan para o curso 2004-2005 é 80, todas elas correspondentes ao programa xeral.».
-Engádese un novo epígrafe no punto 5 da letra A, formalización de solicitudes, co seguinte contido:
«5.8. Fotocopia do DNI ou de documento equivalente no caso de ser estranxeiro.».
-O parágrafo primeiro do punto 11 da letra A e o parágrafo primeiro do punto 7 da letra B denominados obrigas dos bolseiros. Seguimento da axuda, quedan redactados nos seguintes termos:
«Os bolseiros estarán obrigados a cumprir con aproveitamento as distintas etapas do proxecto de investigación, debendo axustarse ás normas propias do departamento ou centro de investigación onde aquel se realice, tanto no relativo ao horario e vacacións como no acceso a prestacións, servizos e representación. Os beneficiarios da bolsa predoutoral desfrutarán das mesmas condicións que o centro de acollida lle aplique ao seu persoal de similar categoría.
Os bolseiros deberán asumir as obrigas que lles correspondan por razón da súa inclusión no réxime xeral da Seguridade Social de conformidade co disposto no artigo 6 do Real decreto 1326/2003.».
-Engádense dous puntos ao final da letra A co seguinte contido:
«12. Dereitos dos bolseiros.
Os bolseiros teñen os seguintes dereitos:
a) Percibir a axuda económica correspondente na forma prevista no punto 10 destas bases.
b) Obter dos organismos que os acollen a colaboración e apoio necesario para o desenvolvemento normal dos seus estudos e proxectos de investigación de acordo coas dispoñibilidades daqueles.
c) Ser dados de alta no réxime xeral da Seguridade Social.
d) Os dereitos de propiedade intelectual derivados da súa propia actividade formativa na investigación e de acordo coa súa contribución, conforme o establecido no texto refundido da Lei de propiedade intelectual, aprobado polo Real decreto lexislativo 1/1996, do 12 de abril.
13. Obrigas do organismo de acollida do bolseiro.
Son obrigas dos organismos de acollida do bolseiro:
a) Proporcionar ao bolseiro o apoio necesario e facilitarlle a utilización dos medios, instrumentos ou equipos que resultan precisos para o normal desenvolvemento da súa actividade.
b) Designar un titor, co grao de doutor, para a coordinación e orientación da actividade dos bolseiros.
c) Velar polo adecuado desenvolvemento do programa de formación do bolseiro, sen que poida exixírselle a realización de calquera outra actividade que non estea relacionada co desenvolvemento da súa investigación ou da formación específica requirida por esta durante o seu transcurso. Non obstante, os bolseiros que desenvolvan a súa actividade nunha universidade poderán colaborar en tarefas docentes dentro dos límites establecidos nas presentes bases.».
-O punto 5 da letra B queda redactado nos seguintes termos:
«Ás solicitudes de segunda prórroga seralles de aplicación o sinalado nos puntos 2, 9, 12 e 13 da letra A.».
3. Modifícase no anexo III, bolsas para estadías no estranxeiro e en centros españois situados fóra da comunidade autónoma, os puntos que a continuación se indican:
-O punto 2, modalidades, queda redactado nos seguintes termos:
«2. Modalidades:
As solicitudes de axuda refírense a algunha das seguintes modalidades:
Modalidade A:
A.1. Estadías de ata 6 meses de duración para funcionarios e contratados doutores cunha antigüidade mínima como doutores de 3 anos.
A.2. Estadías de ata 6 meses de duración para funcionarios e contratados non doutores.
Modalidade B: estadías posdoutorais de ata 12 meses de duración para doutores recentes dos últimos 3 anos.
Modalidade C: estadías de ata 3 meses de duración, de bolseiros predoutorais da Dirección Xeral de Investigación e Desenvolvemento e asimilados.».
-O punto 3, requisitos dos solicitantes, queda redactado como segue:
«3. Requisitos dos solicitantes:
3.1. Requisitos específicos da modalidade A:
-Ser funcionario ou estar contratado para actividades investigadoras nunha universidade ou nun centro público de Investigación da Comunidade Autónoma de Galicia.
3.2. Requisitos específicos da modalidade B:
Persoas que acadaron o título de doutor nos 3 anos anteriores á data límite de presentación de solicitudes, que sexan funcionarios, que estean contratados para actividades investigadoras nunha universidade ou nun centro público de investigación da Comunidade Autónoma de Galicia ou que teñan vinculación a un grupo de investigación dos mesmos. Os solicitantes non deberán ter desfrutado despois da obtención do título de doutor dunha bolsa para realizar unha estadía no estranxeiro ou en centros de investigación situados fóra de Galicia.
3.3. Requisitos específicos da modalidade C.
Bolseiros predoutorais da Dirección Xeral de Investigación e Desenvolvemento e bolseiros que teñan acadada a suficiencia investigadora (prevista no Real decreto 778/1998, do 30 de abril, polo que se regula o terceiro ciclo de estudos universitarios, a obtención e expedición do título de doutor e outros estudos de posgrao) e estean adscritos a centros públicos de investigación situados en Galicia sempre que a bolsa que desfrutan non recolla na propia convocatoria a posibilidade de dotación adicional para estadía fóra da comunidade autónoma. Non poderán concorrer os estranxeiros que teñan unha bolsa que corresponda a un programa de formación de estranxeiros en España.».
-O punto 4.2 queda redactado nos seguintes termos:
«Unha asignación mensual bruta que estará comprendida entre 1.000 e 1.800 euros segundo as circunstancias do lugar.».
-O punto 5, período de desfrute, queda redactado nos seguintes termos:
«5. Período de desfrute.
A estadía para a que se solicita a axuda se é de duración inferior ou igual a 3 meses deberá realizarse integramente no ano ao que se refire a convocatoria correspondente. As estadías de duración superior a tres meses deberán iniciarse como moi tarde o 1 de outubro dese ano.».
-O punto 6, formalización de solicitudes, queda redactado como segue:
«6. Formalización de solicitudes.
As solicitudes, no modelo oficial RHU-04, do que a cara externa se publica como anexo IV a esta orde, están á disposición dos interesados nas dependencias da Dirección Xeral de Investigación e Desenvolvemento, e en internet nos enderezos
http://www.dxid.org
, http://www.xunta.es/conselle/in.
As solicitudes presentaranse no rexistro xeral da Dirección Xeral de Investigación e Desenvolvemento ou por calquera das formas previstas no artigo 38.4º da Lei 30/1992.
As solicitudes deberán ir xunto coa seguinte documentación:
6.1. Fotocopia do DNI ou de outro documento que acredite a nacionalidade do solicitante.
6.2. Documento acreditativo de pertenza a algunha das categorías indicadas no punto 2 destas bases. No caso de persoal contratado o dito documento deberá estar vixente na data de peche da convocatoria. Naqueles casos nos que a categoría do solicitante non leve implícita a condición de doutor, esta, de ser o caso, deberá acreditarse.
Os solicitantes que concorran ás modalidades A e B entregarán unha relación das 5 publicacións máis salientables dos 3 últimos anos. Documentarase mediante fotocopia da primeira páxina da publicación ou daquela na que figuren os datos salientables da mesma (autor/es, título, editorial, revista, etc.). No caso de solicitantes que concorran pola modalidade B, que aleguen vinculación a un grupo de investigación, das publicacións aportadas deberá deducirse a súa vinculación co director do grupo de investigación que expide a certificación á que se refire o punto 6.4.
Os solicitantes que concorran á modalidade C entregarán especificamente certificación académica da licenciatura e dos estudos de terceiro ciclo.
6.3. Plan de traballo no que se faga constar o calendario e programa das actividades que se van realizar. No caso de bolseiros de investigación presentarase co visto e prace do director que asume a supervisión da actividade investigadora do solicitante.
6.4. Autorización para realizar a estadía acreditada mediante:
-Certificación expedida polo secretario do departamento, no caso de solicitantes vinculados á universidade (funcionarios, contratados ou bolseiros), facendo referencia ao correspondente acordo do consello de departamento.
-Certificación expedida polo director do centro de investigación, no caso de solicitantes vinculados a outros centros de investigación.
-Certificación expedida polo director do grupo de investigación ao que pertence o solicitante, no caso
de doutores con vinculación unicamente a un grupo de investigación.
6.5. Carta de invitación do centro onde se vai desenvolver o traballo (orixinal ou copia cotexada).
6.6. Declaración das solicitudes efectuadas ou concedidas, para a mesma estadía polas distintas administracións públicas.
6.7. Os aspirantes que concorran pola modalidade B deberán presentar unha declaración xurada de que non teñen desfrutado despois da obtención do título de doutor dunha bolsa para realizar unha estadía no estranxeiro ou en centros de investigación situados fóra de Galicia.».
-O punto c) do punto 8.2, criterios xerais de selección, queda redactado como segue:
«c) A comisión poderá darlle prioridade a:
-Estadías fóra de Europa de duración superior a un mes.
-Estadías fóra de España e Portugal de duración superior a 15 días.
-As persoas que non resultaron beneficiarias dunha destas bolsas nas resolucións dos dous anos anteriores á convocatoria de que se trate.».
-Engádese unha letra e) ao punto 8.2, criterios xerais de selección, co seguinte contido:
«e) A Comisión de Selección de Investigación Valorará a adecuación do centro de destino ao plan de traballo presentado polos candidatos.».
-O terceiro parágrafo do punto 10, condicións de desfrute, queda redactado como segue:
«Todos os bolseiros, deberán presentar no prazo máximo dun mes desde a finalización da estadía, un informe final do traballo realizado que deberá incluír a copia dos traballos eventualmente publicados e mais o informe do director do centro de destino sobre o traballo realizado, con indicación expresa do tempo de permanencia no centro. No caso dos bolseiros de investigación incluídos no punto 2.2º d), o informe final presentarase co visto e prace do director do traballo.».
Cuarto.-Os modelos oficiais de solicitudes: RHU-01, RHU-02, RHU-03 e RHU-04, dos que as caras externas se publican como anexos I, II, III e IV respectivamente, a esta orde, estarán ao dispor dos interesados, de forma íntegra, nas dependencias da Dirección Xeral de Investigación e Desenvolvemento, e en Internet nos enderezos:
http://www.dxid.org ou http://www.xunta.es/conselle/in. Así mesmo nestes enderezos estarán á disposición dos interesados
, de forma integra, as bases que rexen estas axudas e que resultan de incorporar á orde da Consellería da Presidencia, Relacións Institucionais e Administración Pública do 15 de xullo de 2002 as modificacións que establece esta orde.
Santiago de Compostela, 13 de maio de 2004.
Juan Rodríguez Yuste
Conselleiro de Innovación, Industria e Comercio